SL Uradni list Evropske unije L 219/10

IZVEDBENA UREDBA KOMISIJE (EU) št. 800/2014

z dne 24. julija 2014

o vzpostavitvi postopkov poročanja in drugih praktičnih ureditev glede financiranja operativne podpore v okviru nacionalnih programov in v okviru posebne tranzitne sheme v skladu z Uredbo (EU) št. 515/2014 Evropskega parlamenta in Sveta o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost (1) ter zlasti člena 10(6) in člena 11(6) Uredbe,

ob upoštevanju naslednjega:

(1) V skladu s členom 19 Uredbe (EU) št. 515/2014 se za instrument za finančno podporo na področju zunanjih meja in vizumov uporablja Uredba (EU) št. 514/2014 Evropskega parlamenta in Sveta (2). Zato se vse delegirane in izvedbene uredbe Komisije, sprejete na podlagi Uredbe (EU) št. 514/2014, uporabljajo za instrument za finančno podporo na področju zunanjih meja in vizumov.

(2) Izvedbeni uredbi Komisije (EU) št. 802/2014 (3) in (EU) št. 799/2014 (4) zlasti določata pogoje za sistem elektronske izmenjave podatkov med Komisijo in državami članicami, vzorce za nacionalne programe ter predloge za letna in končna poročila o izvajanju.

(3) V skladu s členom 10(1) Uredbe (EU) št. 515/2014 lahko države članice dodelijo do 40 % zneska, ki ga prejmejo v okviru instrumenta za finančno podporo na področju zunanjih meja in vizumov za financiranje operativne podpore za javne organe, odgovorne za izvajanje nalog in storitev, ki predstavljajo javno storitev za Unijo. Od države članice, ki želi v okviru svojega nacionalnega programa financirati operativno podporo, bi se moralo zahtevati, da pred odobritvijo nacionalnega programa predloži natančne informacije, da lahko Komisija oceni pogoje iz člena 10(2) Uredbe (EU) št. 515/2014. Prav tako bi bilo treba določiti dodatne zahteve za poročanje glede operativne podpore.

(4) Člen 11(2) Uredbe (EU) št. 515/2014 Litvi dodeljuje sredstva za dodatno posebno operativno podporo v okviru posebne tranzitne sheme med Litvo in Komisijo. Od Litve bi se moralo v zvezi s tem zahtevati, da predloži natančne informacije, da lahko Komisija oceni upravičenost stroškov iz člena 11(3) Uredbe (EU) št. 515/2014, ki jih namerava Litva obračunati v okviru instrumenta. Prav tako bi bilo treba določiti dodatne zahteve za poročanje glede operativne podpore za posebno tranzitno shemo.

(5) V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju te uredbe, ki zato zanjo ni zavezujoča in se v njej ne uporablja. Ker ta uredba nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme to uredbo, odloči, ali jo bo prenesla v svoje nacionalno pravo.

(6) Ta uredba za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (5), ki spadajo na področje iz točk A in B člena 1 Sklepa Sveta 1999/437/ES (6).

(7) Ta uredba za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (7), ki spadajo na področje iz točk A in B člena 1 Sklepa 1999/437/ES v povezavi s členom 3 Sklepa Sveta 2008/146/ES (8).

(8) Ta uredba za Lihtenštajn predstavlja razvoj določb schengenskega pravnega reda v smislu Protokola, podpisanega med Evropsko unijo, Evropsko skupnostjo, Švicarsko konfederacijo in Kneževino Lihtenštajn, o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (9), ki spadajo na področje iz točk A in B člena 1 Sklepa 1999/437/ES v povezavi s členom 3 Sklepa Sveta 2011/350/EU (10).

(9) Da bi se omogočili takojšnja uporaba ukrepov iz te uredbe in pravočasna odobritev nacionalnih programov, bi morala ta uredba začeti veljati dan po objavi v Uradnem listu Evropske unije.

(10) Ukrepi iz te uredbe so v skladu z mnenjem Odbora za sklad za azil, migracije in integracijo ter za notranjo varnost –

SPREJELA NASLEDNJO UREDBO:

Člen 1

Praktične ureditve za operativno podporo, ki se financira v okviru nacionalnega programa in v okviru posebne tranzitne sheme

1. Če se država članica odloči, da bo zaprosila za operativno podporo v skladu s členom 10 Uredbe (EU) št. 515/2014, Komisiji poleg podatkov, ki se zahtevajo v Prilogi k Izvedbeni uredbi (EU) št. 802/2014, predloži tudi podatke iz Priloge I k tej uredbi.

Poleg tega država članica Komisiji predloži obrazec za okvirno načrtovanje, ki ga pripravi v skladu s predlogo iz Priloge II k tej uredbi.

2. Če se Litva odloči uporabiti operativno podporo, ki je na voljo za posebno tranzitno shemo v skladu s členom 11 Uredbe (EU) št. 515/2014, Komisiji poleg podatkov, ki se zahtevajo v Prilogi k Izvedbeni uredbi (EU) št. 802/2014, predloži tudi podatke iz Priloge III k tej uredbi.

3. Informacije in obrazci iz tega člena se pošljejo Komisiji prek sistema elektronske izmenjave podatkov, ki je bil vzpostavljen s členom 2 Izvedbene uredbe (EU) št. 802/2014.

Člen 2

Predloga za poročanje o operativni podpori, ki se financira v okviru nacionalnega programa in v okviru posebne tranzitne sheme

1. Če se operativna podpora financira v okviru nacionalnega programa, zadevna država članica poroča o njenem izvajanju v poročilu o izvajanju iz člena 54 Uredbe (EU) št. 514/2014, ki ga pripravi v skladu s predlogo iz Priloge k Izvedbeni uredbi (EU) št. 799/2014.

Država članica ob predložitvi svojega poročila o izvajanju Komisiji predloži tudi informacije iz Priloge IV k tej uredbi.

2. Če se operativna podpora za posebno tranzitno shemo financira v okviru nacionalnega programa, Litva poroča o njenem izvajanju v poročilu o izvajanju iz člena 54 Uredbe (EU) št. 514/2014, ki ga pripravi v skladu s predlogo iz Priloge k Izvedbeni uredbi (EU) št. 799/2014.

Litva ob predložitvi svojega poročila o izvajanju Komisiji predloži tudi informacije iz Priloge V k tej uredbi.

3. Informacije iz tega člena se pošljejo Komisiji prek sistema elektronske izmenjave podatkov, ki je bil vzpostavljen s členom 2 Izvedbene uredbe (EU) št. 802/2014.

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 24. julija 2014 Za Komisijo Predsednik José Manuel BARROSO

(1) UL L 150, 20.5.2014, str. 143.

(2) Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 150, 20.5.2014, str. 112).

(3) Izvedbena uredba Komisije (EU) št. 802/2014 z dne 24. julija 2014 o določitvi vzorcev za nacionalne programe ter pogojev za sistem elektronske izmenjave podatkov med Komisijo in državami članicami v skladu z Uredbo (EU) št. 514/2014 Evropskega parlamenta in Sveta o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (glej stran 22 tega Uradnega lista).

(4) Izvedbena uredba Komisije (EU) št. 799/2014 z dne 24. julija 2014 o določitvi predlog za letna in končna poročila o izvajanju v skladu z Uredbo (EU) št. 514/2014 Evropskega parlamenta in Sveta o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (glej stran 4 tega Uradnega lista).

(5) UL L 176, 10.7.1999, str. 36.

(6) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(7) UL L 53, 27.2.2008, str. 52.

(8) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(9) UL L 160, 18.6.2011, str. 21.

(10) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

PRILOGA I NAČRTOVANJE OPERATIVNE PODPORE V OKVIRU NACIONALNEGA PROGRAMA Vsaka država članica mora potrditi, da izpolnjuje pogoje iz člena 10(2) Uredbe (EU) št. 515/2014, če je v nacionalni program vključena operativna podpora. Nacionalni cilj: okvirno navedite uporabo operativne podpore, vključno z zadanimi cilji ter navedbo storitev in nalog, ki se bodo financirale v okviru mehanizma operativne podpore. Če nacionalni program vključuje operativno podporo za vizume ali meje, je treba izpolniti in priložiti „Obrazec za okvirno načrtovanje“. „Obrazec za okvirno načrtovanje“ ne bo vključen v odločitev Komisije o odobritvi nacionalnega programa. POSEBNI CILJ: Operativna podpora/člen 10(2) Uredbe (EU) št. 515/2014 Nacionalni cilj: Operativna podpora za vizume Nacionalni cilj: Operativna podpora za meje

PRILOGA II OBRAZEC ZA OKVIRNO NAČRTOVANJE OPERATIVNE PODPORE V OKVIRU NACIONALNEGA PROGRAMA Ta obrazec ne bo vključen v odločitev Komisije o odobritvi nacionalnega programa. Za vsako vrsto operativne podpore (vizumi ali meje) navedite: (i) Okvirni seznam upravičencev: — naziv upravičenca (npr. ministrstvo za zunanje zadeve, oddelek policije za priseljevanje, obalna straža, pristaniška uprava, oddelek policije za priseljevanje, oborožene sile) in njegov pravni status (npr. javni organ, delniška družba itd.), — njegove zakonsko določene odgovornosti, — glavne vrste nalog, ki jih izvaja v zvezi z upravljanjem meja/vizumi, vključno z nalogami, za katere se pričakuje, da bodo podprte. Po potrebi dodajte vrstice. (ii) Okvirni seznam nalog: opišite glavne vrste nalog, ki jih upravičenec izvaja v zvezi z: — izdajanjem vizumov, vključno z nalogami, za katere se pričakuje, da bodo podprte v skladu s členom 10 Uredbe (EU) št. 515/2014, ali — upravljanjem meja, za katere se pričakuje, da bodo podprte na podlagi člena 10 Uredbe (EU) št. 515/2014. Ni treba navesti vseh nalog, ki jih izvaja upravičenec, temveč le tiste, ki so povezane z upravljanjem meja in nadzorom priseljevanja (npr. oborožene sile, ki izvajajo nadzor na morju, da se preprečijo nezakoniti vstopi). Naloge morajo biti združene glede na geografsko lokacijo, kjer se bodo izvajale (npr. generalni konzulat v Pekingu ali ministrstvo za zunanje zadeve ali meja med Slovaško in Ukrajino). Kolikor je mogoče, navedite mejni odsek za vsako nalogo iz operativne podpore za meje. (iii) Okvirno število osebja:če je ustrezno, navedite število zadevnega osebja, za katerega se pričakuje podpora, in sicer za vsakega upravičenca ter nalogo (v ekvivalentu polnega delovnega časa za celotno trajanje operativne podpore). (iv) Okvirno razčlenitev proračuna glede na vrsto upravičenca po naslednjih kategorijah stroškov: stroški osebja, vključno z usposabljanjem, stroški storitev, na primer vzdrževanja in popravil, nadgradnja/zamenjava opreme, nepremičnine (amortizacija, obnova), sistemi IT (operativno upravljanje sistemov VIS in SIS ter novih sistemov IT, najem in obnova prostorov, komunikacijska infrastruktura in varnost), operacije (stroški, ki niso zajeti v prej navedenih kategorijah). Obrazec za okvirno načrtovanje I: Operativna podpora za vizume Del I.1: Okvirni seznam nalog Naloge Upravičenec Osebje 1. Konzularna predstavništva in drugi subjekti v drugih državah 1.1 1.n 2. Centralni in drugi subjekti (centralizirane specializirane storitve na področju izdajanja vizumov, katerih izvajanje ni povezano z nobeno določeno lokacijo (npr. ministrstvo za zunanje zadeve – oddelek za vizume)) 2.1 2.n Del I.2: Okvirna razčlenitev proračuna Skupaj na upravičenca Upravičenec: 1.1 Stroški osebja, vključno z usposabljanjem 1.2 Stroški storitev, na primer vzdrževanja in popravil 1.3 Nadgradnja/zamenjava opreme 1.4 Nepremičnine (amortizacija, obnova) 1.5 Sistemi IT (operativno upravljanje sistemov VIS in SIS ter novih sistemov IT, najem in obnova prostorov, komunikacijska infrastruktura in varnost) 1.6 Operacije (stroški, ki niso zajeti v prej navedenih kategorijah) Skupaj:

Obrazec za okvirno načrtovanje II: Operativna podpora za meje Del II.1: Okvirni seznam nalog Naloga Upravičenec Osebje 1. Kopenske meje 1.1 1.n 2. Morske meje 2.1 2.n 3. Zračne meje 3.1 3.n 4. Centralne in druge storitve (centralizirane specializirane storitve na področju upravljanja meja, katerih izvajanje ni povezano z nobeno določeno lokacijo (npr. analize tveganja, ki se izvajajo na sedežu mejne policije, usposabljanja)) 4.1 4.n Del II.2: Okvirna razčlenitev proračuna Skupaj na upravičenca 1. Upravičenec 1.1 Stroški osebja, vključno z usposabljanjem 1.2 Stroški storitev, na primer vzdrževanja in popravil 1.3 Nadgradnja/zamenjava opreme 1.4 Nepremičnine (amortizacija, obnova) 1.5 Sistemi IT (operativno upravljanje sistemov VIS in SIS ter novih sistemov IT, najem in obnova prostorov, komunikacijska infrastruktura in varnost) 1.6 Operacije (stroški, ki niso zajeti v prej navedenih kategorijah) Skupaj:

PRILOGA III NAČRTOVANJE OPERATIVNE PODPORE V OKVIRU POSEBNE TRANZITNE SHEME Operativna podpora za posebno tranzitno shemo (Litva): navedite nacionalno strategijo za izvajanje posebne tranzitne sheme, zahteve te strategije in nacionalne cilje, zasnovane za izpolnitev teh zahtev. Navedite rezultate in končni izid, ki naj bi se dosegel s to strategijo. Vrste dodatnih stroškov: okvirno navedite vrste dodatnih stroškov, ki se bodo podprli v zvezi z izvajanjem posebne tranzitne sheme. Posebni primer: Operativna podpora za posebno tranzitno shemo (Litva) Vrste dodatnih stroškov

PRILOGA IV POROČANJE O OPERATIVNI PODPORI Povzetek: povzemite napredek, ki je bil dosežen pri izvajanju operativne podpore v proračunskem letu glede na izhodiščno stanje, ter dosežene cilje. Ukrepi: navedite glavne ukrepe, ki so bili izvedeni v proračunskem letu, uspehe ter prepoznane (in rešene) težave. POSEBNI CILJ: Povzetek operativne podpore Operativna podpora za ukrepe v zvezi z vizumi Operativna podpora za meje